Det Økonomiske og Sociale Udvalgs udtalelse om:

- »Kommissionens forslag til Rådets direktiv om handel med grøntsagsfrø« (kodificeret udgave),

- »Kommissionens forslag til Rådets direktiv om handel med sædekorn« (kodificeret udgave), og - »Kommissionens forslag til Rådets direktiv om den fælles sortsliste over landbrugsplantearter« (kodificeret udgave) (96/C 153/14)

Rådet for Den Europæiske Union besluttede den 29. januar 1996 under henvisning til EØF-traktatens artikel 43 og 198 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes til ØSU's Sektion for Landbrug og Fiskeri, som udpegede José Bento Gonçalves til ordfører. Sektionen vedtog sin udtalelse den 8. februar 1996.

Det Økonomiske og Sociale Udvalg vedtog på sin 333. plenarforsamling af 28.-29. februar 1996, mødet den 28. februar 1996, enstemmigt følgende udtalelse.

1. Indledning

1.1. Kommissionens forslag tager sigte på at systematisere kodificeringen af de forskellige retsakter vedrørende handel med grøntsagsfrø i EU. Det imødekommer således EU-instansernes anmodning om at få fællesskabsretten forenklet og gjort mere gennemsigtig.

I medfør af denne anmodning besluttede Kommissionen i april 1987 at foretage en kodificering af retsakterne senest efter den tiende ændring af dem. Dette skulle gøre EF-lovgivningen klarere og mere forståelig.

2. Generelle bemærkninger

2.1. De nye kodificerede direktiver træder følgelig i stedet for de forskellige tidligere tekster, hvorom ØSU allerede har udtalt sig. Teksternes indhold ændres imidlertid ikke. De eventuelle ændringer, der kræves i forbindelse med en kodificering, vedrører kun formen.

2.2. Det kodificerede direktiv skal tjene som et værdifuldt grundlag for de juridiske tilpasninger, som det måtte blive nødvendigt at foretage fremover.

3. Særlige bemærkninger

3.1. Forslaget [95/0320(CNS)] tager sigte på at systematisere kodificeringen af retsakterne vedrørende handel med grøntsagsfrø. Produktionen af grøntsagsfrø er af stor betydning for landbruget i EU, hvilket berettiger, at kvaliteten af disse frø forbedres. En større produktivitet inden for grøntsagsdyrkning i EU vil kunne opnås ved, at medlemsstaterne anvender ensartede regler, der er så strenge som muligt.

3.2. Forslaget [95/0321 (CNS)] tager sigte på at systematisere kodificeringen af retsakterne vedrørende handel med sædekorn. Tilfredsstillende resultater af korndyrkning afhænger i vidt omfang af, om der anvendes velegnet udsæd. En større produktivitet ved korndyrkning i EU vil kunne opnås ved, at medlemsstaterne anvender ensartede regler, der er så strenge som muligt, idet dette sikrer en høj sædekornskvalitet.

3.3. Forslaget [95/0322 (CNS)] tager sigte på, at der på grundlag af nationale lister udarbejdes en fælles sortsliste over følgende landbrugsplantearter: bederoer, foderplanter, korn, læggekartofler og olie- og spindplanter. Målet er at få skabt større klarhed og rationalitet på markedet.

3.4. Det foreliggende direktiv vedrører ikke sorter, hvis frø eller planter bevisligt er bestemt til udførsel til tredjelande.

4. Konklusioner

4.1. ØSU godkender Kommissionens forslag til:

- Rådets direktiv om handel med grøntsagsfrø;

- Rådets direktiv om handel med sædekorn;

- Rådets direktiv om den fælles sortsliste over landbrugsplantearter.

4.2. Kodificeringsprincippet imødekommer i øvrigt en anmodning fra ØSU.

Bruxelles, den 28. februar 1996.

Carlos FERRER

Formand for Det Økonomiske og Sociale Udvalg